
U ne tako dalekoj budućnosti Džon se probudio. Ili, bolje rečeno, kompjuter mu je prekinuo emitovanje sna kojeg je Džon za sebe odabrao prošle noći ("Skandinavske lezbejke II") i preko elektroda smeštenih u jastuku, pojavio se između plavuša da bi mu saopštio da je vreme za buđenje. Džon se, kao i svakog jutra, zapitao zbog čega mu kompjuter uvek prekida san u liku Medlin i rečenicom "Sada je vreme Džone", iako je znao odgovor. Njegov kompjuter je, samo njemu znanom tehnikom, nekako pronalazio koji je najveći užas svog gazde, pa je uzimao njegov lik radi što uspešnijeg buđenja.

Kada bi u Džonovom vremenu postojala prijateljstva, svakako bi od prijatelja čuo priče o likovima koje za buđenje uzimaju njihovi kompjuteri. Na vrhu liste bili bi, naravno, Džingis Kan, Hitler i Papa Jovan II ali bi ih u stopu pratili Medlin i nezaobilazna Dragana, porno zvezda koja je snimala filmove sredinom XXI veka. Lik Dragane nije korišten na isti način kao i ostali, nego upravo suprotno. Ona je bila toliko lepa da su muškarci bukvalno odskakali od kreveta ako bi im se kompjuter pojavio u snu u njenom liku. Ova činjenica naterala je Zemaljsku lekarsku asocijaciju da uvede striktno ograničenje upotrebe Draganinog lika za buđenje, tako da je njeno korištenje bilo dozvoljeno samo kompjuterima čiji su vlasnici mlađi od 18 godina.

Zbog toga je Džon mrzeo odrastanje. Još uvek se sa užasom sećao traume koju je zadobio onog prvog jutra nakon proslave 18. rođendana, kada ga je onako mamurnog prvi put probudila gospođa Medlin. Pola dana proveo je drhteći pod stresom ispred kompjutera iz kojeg mu se obraćao njegov lični digitalni psiholog pokušavajući da ga smiri. Džon je nekako uspeo da se povrati, ali je i dalje mrzeo odrastanje. Zbog toga je i postao vremenski haker.

Džon je bio marginalac savršenog društva u kojem je živeo, mada bi iz perspektive stanovnika proteklih vekova teško izgledalo da je tako. Vodio je savršen život, ustajao uvek u isto vreme, trčao i radio vežbe u svom ličnom simulatoru prirode. Naravno, kao i svi ostali, hranio se u Mek Donaldsovim menzama i pio Koka-Kolu u neograničenim količinama, što mu je i pomoglo da ostane zdrav. Nije pijančio i lutao po barovima i diskotekama, ne zato što to nije želeo, već zato što barova i diskoteka u njegovom vremenu nije ni bilo. Ostali su negde zaboravljeni usput u prošlosti.

Ne bi bilo pošteno optužiti Vladu da ih je zabranila. Ljudi su jednostavno sve manje dolazili u njih. Zbog toga su vlasnici počeli da ih zatvaraju i u vrlo kratkom periodu, pre nego što je iko shvatio šta se dešava, oni su nestali. Poslednji, "Kod ludog krmanoša", radio je u Kankunu, sve do one noći kada je Džon napunio 18. godina. Džon se sa društvom okupljenim sa svih strana sveta pojavio u lokalu oko devet sati uveče i iz njega nije izašao sve dok nisu popili sve što se moglo popiti. Gazda se obradovao zbog toga, sve dok mu Džon, onako pijan, nije prišao i počeo da objašnjava svrhu Draganinog postojanja i besmisla življenja bez nje. Već sutradan, vlasnik lokala je zatvorio "Krmanoša" i zaposlio se kao noćni čuvar u Istorijskom muzeju Kankuna.

Od tada Džon više nije imao gde da izađe uveče. Ni noćno lutanje ulicama nije imalo smisla, policija bi ga odmah privela kao sumnjivog. Niko nije lutao ulicama, nije bilo razloga za to. Osim toga, ulica skoro da nije ni bilo. Neke od njih popunjene su stanovima, a neke teniskim i golf igralištima. Novi gradovi su i pravljeni bez ulica. Ljudi su se kretali, ukoliko bi uopšte osetili potrebu za tim, pokretnim trotoarima koji su bili postavljeni tako da prolaze pored tržnih centara, tako da su usput mogli da obave i kupovinu.

Kupovale se se uglavnom bespotrebne stvari, jer ljudima u tom vremenu ionako ništa nije bilo potrebno, pa su kupovali tek da bi nešto kupili, onako, iz inercije. Zbog toga su trotoari i pravljeni sa puno krivina, a najskuplja mesta za lokale bila su upravo na njima. Tako su ljudi koji bi išli trotoarom zagledani u lokal na prvoj krivini ispred sebe, jednostavno usled inercije iskakali sa puta i uletali u prodavnicu u kojoj bi onda odsutno ubacivali u kesu sve što im padne pod ruku, plaćali karticom i nastavljali put trotoarom.

Svi su bili zadovoljni, i nove vladine genetske mere u proizvodnji savršenih bića su funkcionisale odlično, i sve je izgledalo naprosto sjajno. Svet nije imao problema. Osim jednog.

U takvom savršenom svetu nije bilo muzike. Nije bilo ni filma, nije bilo pozorišta, ni opere, ni baleta. Nije bilo ni rok koncerata, nije bilo izložbi slika, nije bilo ni reklama. Nije bilo ničega što bi bio proizvod ljudskih snova. Nekako, ljudi su zaboravili da izmišljaju. I tako su decenijama sedeli u svojim stanovima i po hiljadu puta gledali kopije "Kazablanke" i "Orkanskih visova", pokušavajući da zaplaču. Bezuspešno, jer su usput izgubili i emocije.

I ko zna dokle bi trajala takva situacija, da neko od Istoričara nije izumeo "emocioner" ili hvatač emocija. Kombinacija "emocionera" sa uređajem nastalim nešto ranije, vremeplovom (čija je upotreba, ipak strogo zabranjena od strane Vlade), predstavljala je pun pogodak. Istoričari bi poslali tim ljudi u prošlost sa zadatkom da uhvate nečiju emociju i da se sa njom vrate u budućnost. Tada bi emociju ubacili u specijalni uređaj do kojeg su ljudi dolazili okretanjem broja telefona uz pomoć sprave koja je neobično podsećala na umanjenu verziju najobičnije starinske faks mašine, koje su istoričari besplatno podelili svakom domaćinstvu na Zemlji. Na taj način svaki stanovnik mogao je da u potpunosti doživi snimljenu emociju nekog drugog bića, što je bio i jedini način da bilo šta doživi. 

Uzgred budi rečeno, "Istoričar" je najprofitabilnije zanimanje kojim se čovek može baviti u to vreme. I ne samo to, oni su i najpopularniji članovi društva, i zbog toga i najprivilegovaniji. Njihov rad obavija veo misterije, a običnim smrtnicima izgleda da se jedino oni bave nečim zanimljivim. Ono što su oni radili pre nego što su postali popularni, bilo je kopanje po starim arhivama i bibliotekama uz pokušaj razumevanja starih knjiga. Njihova slava započela je nakon pronalaska vremeplova, zbog čega je i nastala čitava misterija oko njihovog zanimanja. Svi su odjednom želeli da pobegnu unazad, kroz vreme, u neko drugo, zanimljivije doba.

Prva tuđa emocija ikada emitovana na čitavoj planeti bila je tuga Petrarke zbog njegove Laure, što je zapravo bila greška tima istoričara koji su želeli da snime emociju koju su nazvali "Petrarkina ljubav". Po izazvanom efektu, "greška" je prošla bolje nego što bi prošla osnovna ideja. Ovako je čitav svet (registrovanih 6 524 000 328 čitača) osetio bes prema Lauri koju nisu razumeli, što je istoričare nateralo da se zamisle nakon čega su odlučili da uvedu cenzuru na štetne emocije. Od tada, Džonov svet više nije bio isti.

Istoričari nikada nisu priznali grešku, nastavili su sa projektom "Uhvati emociju". Vrlo brzo su modernizovali emitovanje emocija a omogućili su pristup zainteresovanima i preko mobilnih pristupnika, i to čitavog dana. Tada su videli da to nije dobro, jer im se učinilo da previše emocija isuviše jako utiče na ljude. Zbog toga su emitovanje programa ograničili na dva sata u poslepodnevnim satima, uz naravno, strogu kontrolu emitovanog materijala.

U početku je to podiglo već ionako vrlo visok ugled Istoričara. Svi su ih poštovali do granice idolatrije, tako da su oni postali najuticajniji članovi društva. Čak je i u svaki novi sastav Vlade priman i jedan istoričar, iako je to zapravo bila samo forma, jer je Vlada i radila pod kontrolom Veća Istoričara. To je bilo nešto što su svi znali, ali niko nije dovodio u sumnju ispravnost toga. Nekako se podrazumevalo da oni budu glavni, pošto se već bave najznačajnijim zanimanjem tog doba.

Vremenom, ljudima su postale dosadne emocije koje su pažljivo birane za njih, pa se pojavila glad za novim osećanjima. Istoričari to nisu primetili. Opijeni slavom, počeli da veruju u sopstvenu bezgrešnost, tako da nisu menjali ništa u odabiru materijala kojeg su njihovi ljudi donosili sa terena. Čak se činilo da odabiraju sve dosadnije i dosadnije osećaje. A onda su zaboravili opreznost, pa su dozvolili prodaju ograničenog broja "Emocionera", u nadi da će neko negde uspeti da i u njihovom vremenu pronađe emociju.

Emocioner su, kako je zabeleženo, kupili svi punoletni stanovnici u nadi da će im to promeniti živote. Špijunirali su prijatelje, komšije, čak i neke Istoričare i vladine službenike, ali sve što su dobijali kada bi pustili snimljen disk, bila bi emocija njih samih, koja im se vraćala kao eho. U njihovom vremenu nije postojala emocija vredna snimanja. 

Tada su se pojavili hakeri emocija koji su se tajnim vremeplovima prebacivali u prošlost i donosili tražene emocije.

Dikan je bio jedan od onih ljudi kojima nikada ništa nije bilo jasno. Ta osobina poticala je još od njegovog detinjstva i pratila ga je kroz odrastanje ne pokazujući nameru da nestane. Kad je bio mali, stalno je zbunjivao svoje vršnjake pitanjima koja su ometala svaki smisao njihovih igara. To nije značilo da su ga oni zbog toga izbacivali iz društva da bi mogli na miru da igraju svoje igre. Značilo je samo to da su zbunjeno morali da prate njegova razmišljanja u novim igrama koje je pravio za njih.

Glavna pitanja koja su ometala njegovu normalnu aktivnost u stvaranju sebe kao normalnog dečaka bila su vezana za probleme kojima nije znao uzrok. Pitao se zbog čega su zvezde tako daleko i da li one uopšte postoje, zbog čega devojčice nose tako kratke suknje, kako se more ne prepuni od toliko reka, u čemu je zabava odraslih kada samo rade po čitav dan, uveče spavaju po čitavu noć a nemaju ni vremena da se zapitaju čemu sve to. Jedna od njegovih najranijih velikih pitanja bila su u vezi devojčice iz druge klupe čije je postojanje zbunjivalo njegov um. Dok su se sva ostala deca zadržavala na pitanju "kako da se igram sa njom", on se pitao "otkud ona tu, odakle je stigla i šta uopšte radi tu".

Postojanje Mreže ga nije zbunjivalo, nije imao nikakvih pitanja u vezi sa tim. Nju je prihvatio kao nešto podrazumevano, kao da postoji hiljadama godina. Nije se čak ni čudio zbog toga, nije se pitao zašto je tako, jednostavno se jednog dana uključio i jezdio bez razmišljanja.

U početku nije znao kada da prestane, prekidao je jedino onda kad je morao da spava. Imao je utisak da je Web pravi svet na kojem ništa ne može da se desi a da on to ne zna. On je bio njegova sudbina, kao nešto što je moralo da mu se desi.

U svakom slučaju, pomogao mu je da zaboravi na Čarnu, koja ga je ostavila jednog glupog sunčanog jesenjeg popodneva da bi otišla u Kankun, Kuala Lumpur ili tamo već negde, u potragu za lepšim životom. U prvom trenutku zapitao se "kakvi su talasi tamo i hoće li Čarna moći da surfuje u Kankunu" a onda je zaboravio na sva pitanja i kupio kompjuter.

Time je popunio značajnu rupu u svom životu, koja se pojavila nakon Čarninog odlaska. Praznina koju je osetio, smestila se negde između njegovog želudca i vrata, i užasno je bolela, kao hladna vatra koja mu je razdirala utrobu i ubrzano se širila telom. Taj bol je bio praćen nemogućnošću da izbaci sliku Čarne iz svojih misli. Noću ju je sanjao, a ujutro je njen lik bio prvi kojeg bi se pojavio iz njegovog sećanja. Nije to radio svesno. Prosto bi otvorio oči i ona bi bila tu, u uglu svakog njegovog pogleda na svet.

Iako je pomalo i uživao u takvoj patnji, pokušavao je da je prekine. Počeo je da izlazi u šetnju, i u tim dugim šetnjama setio se reči koje je trebalo da kaže Čarni, a koje zbog nečega nikad nije izgovorio. Zbog toga je počeo da ih govori sam sebi. Tako je išao ulicom, govorio reči sam sebi i tupo zverao okolo.

Onda se pojavio problem što je u svakoj prolaznici koju bi usput ugledao, video Čarnu, koju je ionako već viđao u mislima. Prestao je da izlazi kad je shvatio da se reči koje je želeo da kaže Čarni već nalaze u mnogim pesmama, u muzici koju do tada nije slušao. U normalnim periodima svog života, Dikan je takve tugaljive pesme smatrao u najmanju ruku idiotskim kukanjem bolesnih mužjaka, ali tada je uvideo da su te pesme zapravo prelepe, samo što on to do tada nije shvatao. Kada je preslušao sve što se moglo čuti, i naučio napamet tekstove koji su mu najviše značili, ponovo se našao u situaciji u kojoj nije znao šta će sa sobom.

Njegova muka prekinula se kada je u svom sandučetu za poštu pronašao oglas neke agencije za prodaju kompjutera. Kupio ga je istog popodneva. Nadao se da će na mreži i u igricama zaboraviti Čarnu. I uspeo je, bol je nestao. Ili ga barem ga više nije bio svestan.

Prvih nekoliko dana sanjao je kako, umesto preplanulih karibljana, on surfuje sa Čarnom, zadovoljan i srećan što su ponovo zajedno. A onda je Čarna nekako nestala iz njegovih snova. Ubrzo su prestali i svi drugi snovi. Od tada, Dikan je sanjao na javi, jezdeći na talasima Interneta.

––––––––

Džona je istorija oduvek privlačila. Sećao se da je u mladosti, nakon što bi ga Dragana nežno probudila, doručkovao u trpezariji i kroz prozor posmatrao jednolični sivi niz zgrada koji se protezao u nedogled. Često se pitao kako je to sve izgledalo ranije. Onih dana kada je bio posebno raspoložen, činilo mu se da zgrade nestaju i da umesto njih, dole na zelenoj poljani vidi konjanike sa kopljima pored reke kako se odmaraju i pričaju na nekom njemu nerazumljivom jeziku. Ponekad bi umesto konjanika ugledao devojke kako u toj reci peru veš, ponekad bi preko reke video most i na njemu neka čudna vozila, scene koje su izgledale kao iz drugog vremena.

Ne bi se moglo reći da ih je baš video i zaista čuo. Kao što je bilo nemoguće da ih je osetio, jer Džon, kao i njegovi savremenici, nije osećao ama baš ništa. Bilo su to neobična iskustva za koja je verovao da su rezultat njegovog interesovanja za istoriju. Ali nije posvećivao pažnju tome. Znao je da ga istorija zanima, ali ne toliko da bi se upustio u složeno školovanje na Istorijskoj akademiji za Vremenaute. Bio je zadovoljan time što ga Dragana budi, što povremeno može da pogleda neki njen film, i ako mu kompjuter to dopusti (subotom, kad nema škole), da je sanja.

A onda, kad je napunio devetnaest i izgubio pravo na snove sa Draganom, Džon je odlučio da postane vremenski haker. Ne zbog toga da bi sam osetio emocije koje su drugi donosili iz prošlosti. Želeo je da vidi Draganu uživo, kad već više nije mogao u snovima.

Nakon nekoliko dana treninga, Džon je dobio svoj prvi zadatak. Vlasnik tajnog vremeplova ga je pozvao u kancelariju i rekao mu da bogati naručilac zahteva emocije tek stvorene ljubavi i novih, svežih osećanja. Trebalo je da odputuje u XVIII vek, u Francusku. Tim istoričara zaposlenih kod Džonovog gazde (tih dana bilo je na desetine hiljada nezaposlenih diplomiranih istoričara) pronašao je dvoje ljudi koje je 1789. spojila revolucija.

Šef je bio zadovoljan izborom. Verovao je da je to dovoljno romantično za naručioca. Za Džonovog partnera odredio je Saru, svog najiskusnijeg hakera. Bio je siguran da će ona biti savršen učitelj za njegovog najmlađeg radnika. Nije nikako mogao da pretpostavi koliko ga je ona nervirala.

Sara je bila idol svakog vremenskog hakera na svetu. Svaki njen let je danima unapred najavljivan, a svaki disk sa emocijama koje je ona uhvatila dostizao bi basnoslovne sume. Najveću buku podigla je kada je otišla na početak šesnaestog veka i zaludela nekog slikara koji je zatim naslikao njen portret. Samo zbog toga što je nikako nisu zadovoljile fotografije koje je imala. Odmah nakon nakon što je umetnik završio sliku, nestala je bez traga, a slikaru je ostao samo njen lik koji mu se sa platna zagonetno smešio. Time je prekršila sve članove Zakona o korišćenju vremeplova i grubo uzdrmala tekovine civilizacije iz koje je stigla. To je uticalo i na promenu istorije umetnosti.

Sve to je u Vladi izazvalo gnev. Za Sarom je čak bila raspisana i poternica, ali je nikada nisu uhvatili. Poternica je kasnije povučena, nakon što je Sara sarađivala u velikoj akciji hvatanja emocija svih navijača na Prvenstvu Evrope u košarci 1995, ali joj nikada više nisu toliko verovali da bi joj dali posao.

Ništa od svega toga nije impresioniralo Džona. Nije mu se dopadala ideja da neko može da dođe, iskoristi umetnika i ode. Delovalo mu je isuviše nisko, nekako je kaljalo ugled profesije.

Zbog toga je jedva i pogledao u nju dok su ih upoznavali ispred vremeplova. Ona je to tumačila njegovom sramežljivošću pred veličinom kakva je ona, što je smatrala uobičajenim, pa na to nije obraćala pažnju. U malom, praznom hangaru su od istoričara primili poslednja uputstva pred odlazak, a onda su ih ostavili same. U dotad tamnom dnu hangara upalila su se svetla, pa se pred njihovim pogledom pojavila ogromna čelična lopta koja se presijavala pod neonom. Na lopti je bila rupa u obliku vrata iz koje se čuo potmuli huk.

Sara je prva koraknula unutra, a on je zažalio zbog čega se nije više raspitivao o načinu rada vremeplova. Odjednom je počelo da ga zanima kako on deluje na telo, koje su štetne posledice, da li potomstvo trpi, koji je procenat smrtnosti, može li da se poludi od toga, da li se dobijaju neke bolesti... Sva ta pitanja vrzmala su se po njegovoj glavi dok je ulazio u kuglu.

Sva pitanja su ostala iza njega, izvučena iz mozga i zalepljena za zid hangara kada su ga brzinom svetlosti usisali vetrovi vremena.

Nisu dugo putovali. A opet, nisu ni kratko. Džon nije mogao da oceni. Klečao je na zemlji, ali ništa nije video oko sebe, čak ni pod na kojem je klečao. Osim toga, imao je velikih problema sa percepcijom vremena. Činilo mu se da njegova svest i mozak imaju ozbiljnih poteškoća sa prolaskom kroz vreme. Kašljucali su kroz sekunde kao nezagrejan motor na asfaltu. Imao je utisak da svaka njegova misao odgovara samo jednoj sekundi vremena i da tako nezavisno funkcioniše, svaka sama za sebe i potpuno odvojena od Džona, koji više nije bio siguran gde je zapravo on u svemu tome, čije su sve te misli u sekundama koje odlaze i kakve to uopšte veze ima sa njim.

Zbog toga je samo čučao na zemlji i tupo posmatrao maglu oko sebe, zlurado otpuštajući misli, poklanjajući svakoj samo sekund sebe, sekundu njenog nastanka. Činilo mu se da on postoji samo zbog toga da bi proizvodio misli, i da one možda i jesu bitne nekome, ali sigurno ne njemu. Shvatio je svu ništavnost svojih misli i uvideo da su one zapravo sve jedna misao i da zbog toga vreme ne postoji, ali kada je poželeo da razmisli o tome, i ta misao je pobegla od njega i on je odmah zaboravio na nju.

Sledeća misao ga je podsetila da je dok je putovao video Draganu. Kao kroz neku maglu, u vremenskom prolazu. Da ga je ona pogledala onako kako to samo ona ume, i da je zbog toga imao utisak da je taj događaj na kratko smanjio brzinu njegovog putovanja.

Protresao je glavom, udahnuo vazduh i misli su mu se ponovo skupile na jedno mesto. Pogledao je oko sebe. Magla se polako razilazila. Hladnoća betona ispod njega počela je da mu smeta, pa je ustao. Stajao je nasred neke tamne uličice. Sara je pored njega klečala i povraćala. Zapanjeno je pogledao. Kada je završila, slegla je ramenima i pokušala da se nasmeši.


"Ne podnosim brzinu", rekla je, "Nemoj nikom da kažeš"



Po standardnoj proceduri određenoj Pravilnikom o vremenskom putovanju, prvo je trebalo da provere da li su stigli u željeno vreme. Zbog toga su otišli po novine, da bi videli datum. Džonu je bilo malo sumnjivo to što su na izlazu iz uličice naleteli na nekog tipa sa narandžastom kosom koji je teturavo prošao pored njih, ali je odlučio da na to ne obraća pažnju. Uverio se tek kada je u novinama video četiri brojke koje su pokazivale da su stigli na početak trećeg milenijuma. Osetio je kako mu se sužava vidokrug i kako mu srce lupa jače. Počeo je da viče.


"Ti si kreten, najobičniji imbecil! Ti si vođa ove misije i ti si zeznula stvar!"



Sara je zaustila da mu nešto kaže, ali joj je opet pozlilo pa se ispovraćala pravo na neplaćene novine. Prodavcu nije padalo na pamet da bilo šta kaže jer mu se učinilo da to dvoje nisu baš sasvim pri sebi, pa je samo nastavio da čita novi broj magazina "Soldiers of Fortune".

Nakon što se izvikao, Džon se malo sažalio na Saru koja je i dalje povraćala. Setio se Dragane, i pomislio je da je možda njegova krivica zbog njihovog dolaska u pogrešno vreme. Možda je to što je usput video Draganu nekako zakočilo njihovo putovanje i sprečilo ih da stignu u XVIII vek. Nasmešio se prema Sari i prijateljski stavio ruku na njeno rame.


"Slušaj Saro, u stvari, nije problem. Vek tamo, vek 'vamo..."




"Nemoj ti meni 'slušaj Saro' znaš! Ja sam vođa ove misije!"



Džon je vratio svoju ruku.


"U redu, onda valjda znaš šta da radimo"



Sara je dva puta podrignula dok je brisala uglove usana novinama. Džon je sumnjičavo pogledao.


"Znaš li?"



Sari se učinilo da joj se u stomaku ponovo nešto dešava pa je dodirnula rukom mesto gde se nalazi želudac. Neko vreme je provela u napetom iščekivanju. Kada je shvatila da je pogrešila samo je još jednom tužno podrignula. Džon je razočarano podigao ruke i okrenuo se od nje.


"Znao sam! Sve vreme sam znao! Svi vi veliki letači, vi ste najobičnija prevara. Sve te velike misije, iskustva, priče, hit diskovi iz dalekih vremena, sve to mi se učini kao budalaština kad vidim tebe."



Sara je i dalje sedela na ivičnjaku, podupirala glavu rukama i pljuckala na pločnik ispred sebe. 


"Od kako smo stigli ovde ne znaš za sebe. Bolje bi bilo da sam leteo sa Dejvidom."




"On je idiot!", Sara je odjednom živnula.




"Šta?"




"Idiot, kažem ti"



Sara je polako ustala na noge i osvrnula oko sebe.


"Idemo ovamo"



Teturavo je pošla niz ulicu ne obraćajući pažnju na Džona koji je u stopu pratio. On je nervozno huknuo kroz nos.


"Nazvati idiotom osobu koja je izmerila emocije Džingis Kanu? U sred njegovog pohoda na Kinu? To ti baš i nije ubedljivo"




"To je bila glupa misija"



Prekinula je sa zveranjem okolo. Zastala je i ispitivački pogledala u Džona.


"To si mogao i ti da uradiš!"




"Ja?"



Džon se blago nasmešio i počešao iza uva.


"Pa ne znam, teško, to je ipak..."




"Vidi, Dejvid je emociju hvatao sa dva kilometra udaljenosti novim hipersenzitivnim hvatačem. Ako ćeš da me pitaš kako ja to znam, reći ću ti. Ja sam bila pored Džingis Kana i navodila hvatač jer je pametni Dejvid pokvario upravljač snopa na svom emocioneru. I to sve samo zato da se taj šmokljanko ne bi vratio osramoćen! Naravno, on je pobrao sve pohvale za uspeh misije."



Džon se podrugljivo nasmeši.


"Da, lako je sad pričati hakerske priče..."




"A osim toga, ni emocija mu nije bila baš neka", promrmljala je Sara. 




"Molim?"




"Emocija koju je lovio Dejvid. Disk je nazvan 'Osećaj čoveka koji vodi buran život, u trenutku kada odlazi na počinak nakon obilnog ručka'.




"To?! I to je vama misija?" 



Džon je nekoliko trenutaka sumnjičavo posmatrao Saru, a zatim je nervozno pošao za njom mašući rukama.


"Moj komšija od sedamdeset godina bi bio hrabriji! Izlazak sa posla iz Istoriografskog muzeja u pola četiri je opasniji. Mogao bi neko da ti stane na nogu. Da ne pričam o komplikacijama ako se ne javiš odmah doktoru..."



Džon je sam prekinuo svoju priču. Tek tada je shvatio da se nešto dešava sa njim. U glavi mu je još hučalo od putovanja, zbog toga nije primetio da se nešto promenilo. Po prvi put u svom životu osetio je bes, po prvi put je vikao. Osetio je kako se nešto u njemu menja. Činilo mu se da se sve njegove pore otvaraju, šire prema svetu, po prvi put. Prijalo mu je to. Zaboravio je na sav bes. Duboko je udahnuo vazduh i pogledao nebo. Koračao je uzdignute glave, nasmejan i razmišljanja, uživajući u osećajima koji su mu preplavili telo.

Kad ga je Sara zgrabila za ruku i uvukla u neki haustor, on i se dalje blentavo osmehivao. Pogledao je u nju i osetio da ona zna sve o njegovoj svesti o emocijama. To je učinilo da se još više nasmeši i oseti potpuno zadovoljno. Sara je iz džepa jakne izvukla nešto što bi običnom prolazniku izgledalo kao najobičnije parče prljavog kartona. To je predstavljalo odličnu kamuflažu za adresar svih ljudi koji su ikada živeli na Zemlji, što je bio deo obaveznog prtljaga svakog vremenskog letača. Sara je pritisnula nešto od čega je prljavi karton postao tamnoplavi monitor sa zlatnim slovima koja su ispisivala dobrodošlicu.


"Potražićemo jatake!"



Džon je uplašeno trepnuo. Dobro je znao da se jataci kontaktiraju samo u slučaju krajnje nužde. Sećao se da su mu o tome na obuci pričali iskusni letači. Nakon jezivih priča o iskakanju iz vremena, neopremljenosti u pogrešnom vremenu, ostanka bez energije za povratak i svih drugih situacija u kojima su pozivani jataci, starije kolege bi se okretale ka njemu, stavili mu ruku na rame i prošaptali:


"Ne dao Kosmos da ti ikada zatrebaju jataci"



Vremenski jataci su bili super-tajni izaslanici istoričara koji u vremenskom kontinuumu predstavljaju otprilike ono što oaze u pustinji predstavljaju u prostornom. S tom razlikom što je prisustvo jataka značilo samo mrvicu poznatog u moru tajni, a ne istinsku sigurnost i mesto gde možete da pijete vodu i odmorite kamile. 

Osim toga, činjenica da nekog poznajete ne znači da je on manje zlo od nepoznatog. Naprotiv. Odeljenje Jataka, koje je podređeno isključivo Veću Staraca Vrhovnog Istoriografskog instituta, predstavlja skup najvećih fanatika regrutovanih od Istoričara. Svako od njih imao je vreme, trenutak u razvoju planete kojim se oduševljavao. Vrlo brzo nakon otkrića vremeplova, grupa ovih istoričara desperadosa, izašla je pred Veće sa zahtevom da se formiraju specijalne jedinice jataka koje bi egzistirale u vremenskom kontinuumu kao ispomoć za posustale istraživače istorije. To je prihvaćeno sa odobravanjem, pa je svako od njih poslat u vreme koje je odabrao za svoj fetiš.

To je nekako i bilo normalno. U njihovom vremenu bilo je suludo vezivati svoju želju za bilo koji predmet, pa su se vezivali za periode istorije. Neko je odabrao period od godinu, dve, nakon čega bi se ponovo vraćao na početak prve, neko je živeo u deset ili dvadeset, a bilo je i onih koji su neprekidno patrolirali i kroz čitavih pedeset godina. Takvi su, kako je Džon čuo, bili najgori.

Iako su u misiju krenuli relativno mentalno zdravi, mnogi od njih su se toliko posvetili zadatku, da su zaboravili na svoje poreklo i svoje vreme. Puštali bi kosu i brade i pisali političko - istorijske eseje po kojima će se, kako su verovali, učiti u školama u budućnosti.

Zbog svega toga, malo je dobrih stvari koje je običan haker namernik mogao da očekuje od jataka. Ne samo što on može da odbije pomoć, već može da na njih napujda policiju, šerifa ili lokalnu vlastelu, već u zavisnosti od istorijskog perioda. Mogao bi i da ih proglasi za veštice, a ako su posebno loše raspoloženi, neki od tih birokrata mogli bi i da ih prijave istoričarima kao ilegalne putnike kroz vreme. Džon je znao šta to znači. Istog trenutka (a vrlo često i malo pre toga, ako su jako besni) pojavili bi se uniformisani predstavnici snaga Civilne bezbednosti Zemlje, uhvatili bi ih i bez pozdrava izbacili preko granica poznatog vremena, u daleku budućnost iz koje se niko nije vratio.

Pored toga, moglo je da se desi i da im neko od jataka pomogne, na šta je Sara očigledno računala. Džon se ne bi kladio u to. Poželeo je da je Sara zaboravila svoj imenik. Što joj se, naravno, nikada nije desilo.


"Možemo i drugačije", rekao je.



Sara je prstom pritiskala nešto na ekranu. Nastavio je, iako ona nije obraćala pažnju na njega.


"Mogli bismo da ponovo pokušamo da odemo u XVIII vek"




"Za taj put nemamo dovoljno energije. Mogli bismo da stignemo tamo, ali se nikada ne bismo vratili."



Džon je neko vreme ćutao, pa je ponovo pokušao.


"Pa dobro, mogli bismo onda nazad, da napunimo baterije, pa onda pravo u XVIII vek, šta kažeš?"




"Istog trenutka bismo dobili otkaz"




"Zašto otkaz?"




"Šta ti misliš, koliko košta putovanje kroz vreme? I misliš da bi šef trpeo takvo gubljenje vremena?




"Kakvo gubljenje vremena? Pa mi možemo da se vratimo čak

